वाळपय ः दरेकाच्या येसांत गुरू लिपिल्लो आसता. ताका लागून गुरूंचो आदर्श दवरून दरेकान आपली जीण येसस्वी करची अशें आवाहन शिक्षक अभिषेक गांवस हांणी केलें. धावें-तार हांगाच्या ज्ञानसागर विद्यामंदिरांत गुरूपुनवेचो उत्सव मनयलो. त्या वेळार ते उलयताले.
 ह्या वेळार विद्यालयांतल्या यत्ता चवथीच्या विद्यार्थ्यांनी अभंग गायन सर्त गाजयली. हे सर्तींत भुरगीं व्हडा संख्येन सहभागी जाल्ली. पयली आनी दुसरी यत्तेच्या विद्यार्थ्यां खातीर खास नाच सर्त आयोजीत केल्ली. विद्यार्थ्यांनी सावड्डें आदी वाठारांनी दिंडी काडली. हातूंत पालकूय सहभागी जाल्ले.
 शाळेचे शिक्षक अभिषेक गांवस, पल्लवी पोळेकार, सोनाली तळणकार, स्नेहा कुंभार, रीना गांवकार आदींची उपस्थिती आसली. ह्या वेळार अभिषेक गांवस हांणी गुरूपुनवेच्या उत्सवा नि्मतान भुरग्यांक मार्गदर्शन केलें.
 ल्हान भुरग्यांक शिक्षक हो तांचो गुरू आसताय ताका लागून शिक्षकांनी भुरग्यांक बरे तरेन शिकोवन तांचे जिणेंत आदर्श विचार निर्माण करचे. दरेका शिक्षका खातीर विद्यार्थी प्रीय आसता. देखून तांचे जिणेंत बरे विचार घालून तांची जीण येसस्वी करची हें दरेकाचें कर्तव्य करचें अशेंय अभिषेक गांवस हांणी सांगलें. ह्या वेळार हेर शिक्षकांनी आनी विद्यार्थ्यांनीय गुरुपुनवेचें म्हत्व सांगपी विचार मांडले. ह्या वेळार भुरग्यांनी गांवांत दिंडी काडून लोकजागृती केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 